شرابی ءِ نام ءَ
============ ھما شرابی کہ ھمے وڑ انت درست نا
پِٹے کچل ءُ پِٹے بنگ
ھر روچ تو ورئے مچ ءَ درنگ
بستار تو وتئ باہینتگ
ھر روچ زاہ ورئے لٹ ءُ مُشت
انگت شر نبئے بے ابرت
لوگ ءِ نیست ترا پگر ءُ گم
مست ئے تو ورئے ترند آپ ءَ
مات تئی سردر ءُ بے چپّل
چُک تئی میتگ ءَ چُنڈ پنڈ انت
پوش اَنت شالکاں سیادانی
چپّل چہ مسیتاں دُزّ انت
چےِ تْوت تئی بلوچی نسل ءَ؟
ار مان انگت ءَ ٹُنّ ئے تو
بید ئے چہ تئی اولاداں
کوم ءُ راج تئی چون وار انت؟
ھال ءَ سہی نئے کوم ءِ تو
چون تئی بزّگ انت راج ءِ چُک
لنگ ءُ لنگڑ انت گْہرام زات
مْورے اوں نہ وارت تئی گوشاں
ھر روچ کپتگ ئے بے ھوش ئے
روچے شیشگے کْوٹین ئے
کوم ءِ ناں ترا جند ءِ سُد
ھر شپ کپتگ ئے چو میّت
گج ءُ لمپ تئی لونجان انت
دوست اِت بڈ کن اَنت واپیں انت
سُہب ءَ بُست کن ئے شر مندگ
دپ چو درتگیں بْوٹ ءَ انت
لجّیگ چو گشئے بانور ءَ
ایب بنت پہ بلوچ کوم ءَ اے
انگت یل نہ بیت تئی آدت
ماہ ءِ تئی پگار یک ھشت سد
روچے بیست تئی تُرند آپ ءِ
پنچ ءُ شش تئی گولڈ لیپ ءِ
بچّ اَنت چےِ تئی ٹیلگ نوں ؟
چےِ تو رادیئے پہ چُکاں
مات ءِ سر پد ئے تو ھال ءَ ؟
زال ءِ زندگی چوں جُنزیت ؟
سُدّے است ترا چُکانی ؟
پنڈ انت کئی در ءَ لونجان انت
وھد ءِ سہی نئے تو ھال ءَ
وھد چوں بے ھیا، بے لج انت
وھد اے ماپ نہ کنت ہچ کسّ ءَ
ھوش کن او بلوچ بے اکلیں
اولاد چاکر ءُ گْہرام ءِ
مات تئی پنڈگ ءَ من دیستگ
چُکّ تئی دُزّی ءَ دُکاناں ءَ
زال تئی گریوگ ءُ زاری ءَ
انگت تو بلوچ چُکے ئے ؟
پدریچ چاکر ءُ گْہرام ءِ
بے آپ چو نہ بنت تئی پئیم ءَ
ھر روچ کپتگ ئے ٹُنّ ئے تو
ھر روچ لٹ ورئے رُسوا ئے
تو چہ ھر گم ءَ آسوْدگ
تو چوں چاکر ءِ اولاد ئے؟
گہرام ءِ دل ءِ تو بند ئے؟
گْہرام تئی وڑینے بْوتگ ؟
چاکر چنگ برْوت تئی رنگ ءَ ؟
شاہ پگر چو نہ بنت تئی پئیم ءَ
ھر روچ تتر ئے بے سُدّ ئے
مست ئے گوں شراب ءِ موجاں
بے ھال چہ وتئ بستار ءَ
روچان گْوستگیں بے ھال ئے ؟
واری گوں ترا لیب ءَ اَت
سیاداں دات ترا ایلنگی ،،،،
کسّ ءَ جُست نہ کت ٹکا ءِ
گشت ءُ گاجیلی تو پنڈ ات
چم تئی شینز اتاں چہ گُژن ءَ
انگت شر نبئے بے اِبرت
ھر روچ سر تئی کئیپان اِنت
تو چہ گْوستگاں بے ھال ئے؟
بہت ءَ جہجتگ اکل اِت گار
تو اے ھشت سد ءَ گْوازین ئے
انگت وام کنئے ھر جاہ ءَ
اے مُلک تئی پت ءِ جند ئیگ اِنت ؟
باندا رلّی اِت گول گول بنت
نان ءِ چُنڈے ءَ مہتاج بئے
پیماز ءُ نہ رسّیت نان اِت
نئیکہ سِرتگ ءُ سیاہ چاھے
سر پہ پنڈگ ءَ درکئیت تئی
انچوش کہ تئی مات پنڈیت
انچو میتگاں تو پنڈ ئے
یا کہ راہ زنیں دُزّے بئے
یا چو پُسگاں دال دُزّے
یات کن تئی بلوچی نام ءَ
دیم ءَ آلم ءِ رسوا ئے
سے سے سال ترا ھمدا رؤت
مات تئی گندگ ءَ ھیران انت
چُکّ تئی چارگ ءَ بے سبر اَنت
جن تئی بستراں بوہ کشّیت
اپسوز پہ بدیں کِرداں تئی
سے سال انت ترا باڑا نیست
زھیراں دیدگاں کْورئے تو
مُلک ءِ گندگ ءَ ھیران ئے
انگت دُور نبئے چہ کئیپاں
انگت بوتل اِت لانک ءَ اِنت
انگت تتر ئے بیگاھاں
ویران چو پکیر ءِ چُک ءَ
تو داں زندگ ئے رُسوا ئے
تو داں زندگ ئے رُسوا ئے
[ ابو دیدار ]